ప్రశాంత్ నాయర్

ప్రశాంత్ బాలకృష్ణన్ నాయర్ KC భారత వైమానిక దళంలో గ్రూప్ కెప్టెన్, ఫ్లైట్ ఇన్‌స్ట్రక్టర్, భారతీయ అంతరిక్ష పరిశోధనా సంస్థ (ఇస్రో) కు చెందిన వ్యోమగామి. 2019లో ఇస్రో చేపట్టే భారతీయ మానవ అంతరిక్ష యాత్రలో భాగంగా గగన్‌యాన్ మిషన్ కోసం శిక్షణకు ఎంపికైన నలుగురిలో ఈయన ఒకరు. అంతర్జాతీయ అంతరిక్ష కేంద్రంనకు ప్రైవేట్‌గా నిర్వహించిన ఆక్సియం మిషన్ 4 కోసం శుభాన్షు శుక్లాకు బ్యాకప్‌గా ఎంపికయ్యారు. 2026లో శాంతికాలంలో ఇచ్చే రెండవ అత్యున్నత సైనిక పురస్కారం కీర్తి చక్ర ఈయనకు లభించింది.
 బాల్యం, వ్యక్తిగత జీవితం 
ప్రశాంత్ బాలకృష్ణన్ నాయర్ 1976 ఆగస్టు 26న పాలక్కాడ్, కేరళలోని నెమ్మరలో విలంబిల్ బాలకృష్ణన్ నాయర్‌కు జన్మించారు. 1990లో కువైట్‌పై ఇరాక్ దాడి తరువాత కుటుంబం భారతదేశానికి తిరిగి రావడానికి ముందు తన బాల్యంలో కొంత భాగం కువైట్‌లో గడిపారు. పల్లవూరులోని చిన్మయ విద్యాలయంలో పాఠశాల విద్య పూర్తి చేశారు. పాఠశాల విద్య అనంతరం నేషనల్ డిఫెన్స్ అకాడమీ ప్రవేశ పరీక్షలో ఉత్తీర్ణత సాధించడానికి ముందు ఏడు నెలల పాటు ఎన్‌ఎస్‌ఎస్ కాలేజ్ ఆఫ్ ఇంజనీరింగ్‌లో చదివారు.

2024 జనవరిలో నాయర్ భారతీయ నటి లీనాను వివాహం చేసుకున్నారు.

 రక్షణ రంగ వృత్తి 
నాయర్ 1998లో ఎయిర్ ఫోర్స్ అకాడమీ నుండి పట్టభద్రుడై బెస్ట్ ర్యాంకింగ్ క్యాడెట్‌గా 'స్వోర్డ్ ఆఫ్ ఆనర్‌' పొందారు. 1998 డిసెంబర్ 19న భారత వైమానిక దళం (IAF)లో ఫ్లయింగ్ ఆఫీసర్‌గా చేరారు. ఈయనకు ఆంటోనోవ్ ఎన్-32, డోర్నియర్ డూ 228, మిగ్యోన్-గురేవిచ్ మిగ్-21, మిగ్యోన్ మిగ్-29, సుఖోయ్ సు-30 MKI వంటి విమానాలలో 3,000 గంటలకు పైగా ప్రయాణించిన అనుభవం ఉంది. IAFలో సర్టిఫైడ్ ఫ్లైట్ ఇన్‌స్ట్రక్టర్‌గా మారడానికి డిఫెన్స్ సర్వీసెస్ స్టాఫ్ కాలేజ్, ఫ్లయింగ్ ఇన్‌స్ట్రక్టర్స్ స్కూల్‌లకు హాజరయ్యారు.

 వ్యోమగామిగా ప్రస్థానం 

2019లో భారతీయ అంతరిక్ష పరిశోధనా సంస్థ (ఇస్రో) చేపట్టిన గగన్‌యాన్ కార్యక్రమం కోసం ఇన్‌స్టిట్యూట్ ఆఫ్ ఏరోస్పేస్ మెడిసిన్ ద్వారా నాయర్ ఎంపికయ్యారు. భారతీయ మానవ అంతరిక్ష యాత్రలో భాగంగా శిక్షణ కోసం ఎంపికైన నలుగురు అభ్యర్థులలో ఈయన ఒకరు. 2020 నుండి 2021 వరకు రష్యాలోని యూరి గగారిన్ కాస్మోనాట్ శిక్షణా కేంద్రంలో శిక్షణ పొందారు. తరువాత బెంగళూరులోని ఇస్రో వ్యోమగామి శిక్షణా కేంద్రంలో మిషన్-నిర్దిష్ట శిక్షణ పొందారు. ఇండియన్ ఇన్‌స్టిట్యూట్ ఆఫ్ సైన్స్ నుండి ఏరోస్పేస్ ఇంజనీరింగ్లో మాస్టర్ ఆఫ్ ఇంజనీరింగ్ డిగ్రీని పూర్తి చేశారు. భారతదేశపు మొదటి మానవ సహిత అంతరిక్ష యాత్ర గగన్‌యాన్-4 కోసం వ్యోమగామి బృంద సభ్యుడిగా నాయర్‌ను 2024 ఫిబ్రవరి 27న ఇస్రో అధికారికంగా పరిచయం చేసింది. అంతర్జాతీయ అంతరిక్ష కేంద్రం (ISS) కు వెళ్లే ఆక్సియం మిషన్ 4 కోసం శుభాన్షు శుక్లాకు బ్యాకప్‌గా నాయర్ వ్యవహరిస్తారని 2024 ఆగస్టు 2న ఇస్రో ప్రకటించింది. ఈ మిషన్ కోసం ఈయన, శుక్లా హ్యూస్టన్‌లోని నాసా వారి జాన్సన్ స్పేస్ సెంటర్‌లో శిక్షణ పొందారు.

 పురస్కారాలు 
2026 గణతంత్ర దినోత్సవ వేడుకల సందర్భంగా నాయర్‌కు శాంతికాలంలో ఇచ్చే రెండవ అత్యున్నత సైనిక పురస్కారం కీర్తి చక్ర లభించింది.

 మూలాలు 

వర్గం:1976 జననాలు
వర్గం:మలయాళీ పౌరులు
వర్గం:జీవిస్తున్న ప్రజలు
వర్గం:1976 జననాలు
వర్గం:కీర్తి చక్ర